IVL ปี 58-59 กำลังการผลิตเพิ่มต่อเนื่องโบรกฯแนะซื้อราคาเป้าหมาย 33.00 บาท
IVL Core Profit เติบโตได้ดีในปี 58-59 จากกำลังการผลิต HVA เพิ่มขึ้น โดยการเข้าซื้อกิจการช่วยหนุนปริมาณขายและเพิ่มสัดส่วนสินค้าที่มีมูลค่าเพิ่ม (High Value-added : HVA) ในปี 59 แนะซื้อราคาเป้าหมาย 33.00 บาท

4 ธ.ค. 2558

บล.ดีบีเอสฯ ระบุในบทวิเคราะห์ (4 ธ.ค.) ว่า บริษัท อินโดรามา เวนเจอร์ส จำกัด (มหาชน) หรือ IVL Core Profit เติบโตได้ดีในปี 58-59 จากกำลังการผลิต HVA เพิ่มขึ้น โดยการเข้าซื้อกิจการช่วยหนุนปริมาณขายและเพิ่มสัดส่วนสินค้าที่มีมูลค่าเพิ่ม (High Value-added : HVA) ในปี 59
คาดว่ากำลังการผลิตเพิ่มขึ้นตามแผน คือ จะเพิ่มเฉลี่ย 5.8% ต่อปีในช่วงปี 59-61 ซึ่งกำลังการผลิตได้เพิ่มจาก 6.82 ล้านตัน/ปีในปี 56 เป็น 8.56 ล้านตันในสิ้นปี58 และจะเป็น 10.4 ล้านตัน/ปีในสิ้นปี 61 โดยมีสัดส่วนกำลังการผลิตพอๆกันในแต่ละภูมิภาค (เอเชีย, อเมริกาเหนือ และยุโรป)
สัดส่วน HVA ที่เพิ่มทำให้ EBITDA ต่อตันมีเสถียรภาพมากขึ้น ทั้งนี้คาดว่า EBITDA ต่อตันจะค่อยๆเพิ่มจาก 96 ดอลลาร์ในปี 57 เป็น 97-98 ดอลลาร์ในปี 59 และจะเพิ่มเป็น 115 ดอลลาร์ในปี 61 เมื่อโรงงานเอทธีลีนในสหรัฐปรับปรุงประสิทธิภาพแล้วเสร็จและกลับมาผลิตได้เต็มที่ ซึ่งคาดว่าจะเป็นประมาณปลายปี 60 หรือต้นปี 61 โดยโรงงานนี้ช่วยเพิ่มกำลังการผลิตให้กับกลุ่ม 5% ด้วย
แนะนำซื้อลงทุน ทั้งนี้ประเมินว่าผลประกอบการ IVL จะดีขึ้นเป็นลำดับ โดยมีทั้งการเติบโตและเสถียรภาพของ Earning ที่ดีขึ้น และหุ้นยังมี Catalyst จากการเข้าซื้อกิจการ โดยคาดว่าบริษัทจะประกาศดีล M&amp;A อย่างน้อย 2 ดีลในครึ่งแรกปี 59 ซึ่งจะทำให้กำลังการผลิตเพิ่มขึ้นเป็น 12 ล้านตัน/ปีได้ตามเป้าหมายในปี 2018 ฝ่ายวิจัยฯ DBSV ประเมินราคาเป้าหมายตามปัจจัยพื้นฐานไว้ที่ 33 บาท อิงกับ P/BV ปี 58 ที่ 2 เท่า (เท่ากับค่าเฉลี่ยย้อนหลัง 5 ปี)
ความเสี่ยงหลัก คือ การอ่อนตัวของ Spread PTA เพราะมีกำลังการผลิตใหม่เข้ามาเพิ่มและการชะลอตัวของเศรษฐกิจจีน, 2) การเพิ่มความสามารถในการทำกำไรของสินทรัพย์ที่ซื้อเข้ามาล่าช้ากว่าที่คาดไว้
 